ལུག་རྒྱུད་སྤེལ་བའི་བྱ་ཐབས་དེ་ལ་ཆེ་ཁག་གཉིས་སུ་དབྱེ་ཆོག་པ་སྟེ།གཅིག་ནི་རིགས་རྒྱུད་གཙང་མ་སྤེལ་གསོ་དང་ཅིག་ཤོས་ནི་རིགས་རྒྱུད་འདྲེས་མ་སྤེལ་གསོ་ཞེས་པ་ཁག་དེ་གཉིས་ཡིན།རིགས་རྒྱུད་གཙང་མ་སྤེལ་གསོ་ཞེས་པ་ནི་རིགས་རྒྱུད་གཅིག་པའམ་ཡང་ན་རིགས་གཅིག་རང་ཁོངས་སུ་ཕན་ཚུན་སྦྱོར་སྡེབ་བྱས་པའི་རྒྱུད་པར་ཟེར་གྱི་ཡོད་པ་དང་།རིགས་རྒྱུད་འདྲེས་མ་ཞེས་པ་ནི་རིགས་རྒྱུད་གཅིག་པ་མིན་པའམ་ཡང་ན་རིགས་རྒྱུད་མི་གཅིག་པའི་ནང་ཁོངས་སུ་ཕན་ཚུན་སྦྱོར་སྡེབ་བྱས་པའི་རྒྱུད་པར་ཟེར་བ་རེད།ལུག་གི་རིགས་རྒྱུད་གཙང་མ་སྤེལ་གསོ་བྱེད་པའི་དམིགས་ཡུལ་ནི་རྒྱུད་པ་རིགས་དེ་གཅིག་གི་ཕུལ་དུ་བྱུང་བའི་གཤིས་རྒྱུད་མུ་མཐུད་དུ་རྒྱུན་འཁྱོངས་དང་མཐོར་འདེགས་གཏོང་བ་དེ་ཡིན་ཞིང་།རང་རྒྱལ་གྱི་ས་གནས་སོ་སོས་རང་ཉིད་ཀྱི་རྒྱུད་གསོ་བྱས་པའི་རིགས་རྒྱུད་གཙང་མའི་ལུག་དཔེར་ན།ཤིན་ཅང་ལུག་དང་བྱང་ཤར་གྱི་བལ་འཇམ་ལུག་སོགས་རེད།ལུག་དེ་དག་ལ་རིགས་རྒྱུད་གཙང་མ་གསོ་སྤེལ་བྱེད་པའི་བྱ་ཐབས་དེ་སྤྱད་ཡོད།དེ་དང་དུས་མཚུངས་སུ་རང་རྒྱལ་དུ་ནང་འདྲེན་བྱས་པའི་ཕྱི་རྒྱལ་རིགས་རྒྱུད་ཀྱི་ལུག་དཔེར་ན།ལིང་གན་ལུག་དང་ལུའོ་མུའུ་ཉི་ལུག་སོགས་ཕུལ་དུ་བྱུང་བའི་རྒྱུ་སྤུས་ལྡན་པའི་རིགས་བཟང་ལུག་ལའང་རིགས་རྒྱུད་གཙང་མ་གསོ་སྤེལ་བྱེད་པའི་བྱ་ཐབས་དེ་སྤྱད་ཡོད།རང་རྒྱལ་གྱི་ཕུལ་དུ་བྱུང་བའི་ས་གནས་ཀྱི་རྒྱུད་བཟང་ལུག་དཔེར་ན།ཐན་དབྱང་ལུག་རྒྱུད་དང་ཧུའུ་ལུག་ལུག་རྒྱུད།རྔ་མ་ཐུང་བའི་ལུག་རྒྱུད་སོགས་ཡོད།ལུག་རྒྱུད་དེ་དག་གི་རྒྱུད་པ་ཁེར་གཙང་ཡོང་བའི་ཆེད་དུའང་རིགས་རྒྱུད་གཙང་མ་གསོ་སྤེལ་བྱེད་པའི་བྱ་ཐབས་སྤྱད་ཡོད།དེའང་གཙོ་བོར་རྒྱུད་འདེམས་རྒྱུད་སྦྱོར་དང་རྒྱུད་གཅིག་པའི་ཁྲོད་ནས་རྒྱུད་བཟང་གཅིག་བདམས་ནས་གསོ་སྤེལ་བྱེད་ཀྱི་ཡོད་པ་རེད།རིགས་རྒྱུད་འདྲེས་མ་གསོ་སྤེལ་བྱེད་པའི་དམིགས་ཡུལ་ནི་རིགས་རྒྱུད་དེ་ཕུད་པའི་ཕྱི་རོལ་གྱི་རིགས་རྒྱུད་གསར་པ་ནང་འདྲེན་བྱེད་པའམ་རིགས་རྒྱུད་འདྲེས་མའི་ཁྱད་འཕགས་འདོན་སྤེལ་བྱས་ནས་ཐོན་སྐྱེད་ཀྱི་གཤིས་རྒྱུད་བཟང་པོ་གོང་དུ་མཐོར་འདེགས་གཏོང་རྒྱུ་དེ་རེད།དཔེར་ན་ལུག་གི་རིགས་རྒྱུད་ག་གེ་མོ་ཞིག་རྩ་བའི་ཆ་ལ་དགོས་མཁོ་དང་མཐུན་ཀྱང་དེའི་གཤིས་རྒྱུད་ཁག་གཅིག་གི་ཐད་ཆ་མི་ཚང་བའི་གནས་ཚུལ་ཐོན་སྐབས་གཤིས་རྒྱུད་དེ་སྐབས་འཕྲལ་ཉམས་པ་སླར་གསོ་བྱེད་ཆེད།རིགས་རྒྱུད་དེའི་ཁྲོད་ཀྱི་མོ་ལུག་ཁག་གཅིག་བདམས་ནས་གཤིས་རྒྱུད་ལེགས་ཤིང་ཐོན་སྐྱེད་ཀྱི་ཁ་ཕྱོགས་མཚུངས་པའི་རིགས་རྒྱུད་གཞན་གི་ཕོ་ལུག་དང་སྦྱོར་སྡེབ་བྱེད་དགོས།ཡང་བསྐྱར་རིགས་རྒྱུད་འདྲེས་མའི་ལུག་གི་ཁྲོད་ནས་གཤིས་རྒྱུད་བཟང་བའི་ལུག་བདམས་ནས་རིགས་རྒྱུད་དེ་དང་རང་འཇགས་སུ་སྦྱོར་སྡེབ་བྱེད་དགོས།དེ་ལྟར་རིགས་རྒྱུད་ཁ་ཤས་ནང་སྦྱོར་བྱས་རྗེས་དེའི་ཁྲོད་ནས་གཤིས་རྒྱུད་ཕུལ་དུ་བྱུང་བའི་སོན་ལུག་འདེམས་སྒྲུག་བྱེད་དགོས།དེ་འདྲ་བྱས་ན་རིགས་རྒྱུད་འདྲེས་མའི་ལུག་སྤྱིའི་གཤིས་རྒྱུད་ལེགས་བཅོས་བྱུང་ཐུབ་པ་རེད།གཞན་ཡང་རིགས་རྒྱུད་འདྲེས་མའི་སྦྱོར་སྡེབ་བྱ་བ་ལའང་སྐྱེ་འཚར་བྱུང་བའི་རྒྱུད་འདྲེས་སྦྱོར་སྡེབ་དང་སྦུག་གསོའི་རྒྱུད་འདྲེས་སྦྱོར་སྡེབ།དཔལ་འབྱོར་གྱི་རྒྱུད་འདྲེས་སྦྱོར་སྡེབ་བཅས་རིགས་གསུམ་དུ་དབྱེ་རྒྱུ་ཡོད་པ་རེད།